OB genader met nuwe inligting oor Phala Phala  Pres. Cyril Ramaphosa (Foto: Stefan Heunis/AFP) Die DA het aan adv. Kholeka Gcaleka, waarnemende openbare beskermer (OB), geskryf om die inligting wat hy van die Suid-Afrikaanse Inkomstediens (SAID) verkry het oor pres. Cyril Ramaphosa se “vuil dollar” aan haar te voorsien. Die SAID het Maandag bevestig dat hy geen rekord van die verklaring van buitelandse valuta, wat die Soedannese sakeman Hazim Mustafa glo by sy aankoms in Suid-Afrika ingevul het, kon vind nie. Mustafa het die $580 000 (sowat R10,5 miljoen) glo gebruik om 20 buffels op Ramaphosa se Phala Phala-wildsplaas in Limpopo te koop. Hy het vroeër luidens mediaberigte aangedui dat hy die geld wel verklaar het. John Steenhuisen, DA-leier, het gesê die DA se aanvanklike versoek aan die OB vir ŉ ondersoek na die Phala Phala-aangeleentheid het gesentreer rondom ‘n moontlike oortreding van die uitvoerende etiekkode. “Ons glo egter nou dat hierdie nuwe inligting ook kan dui op oortredings van bykomende wette. As sodanig het ons dit onder die aandag van adv. Gcaleka gebring aangesien die SAID-verklaring ŉ invloed op die aanvanklike ondersoek kan hê wat nog deur haar kantoor aan die gang is.” Die DA meen die Phala Phala-aangeleentheid begin en eindig nie by Ramaphosa nie, maar dat ŉ aantal departemente, wetstoepassingsagentskappe en staatsentiteite betrokke was. DA-leier John Steenhuisen. (Foto: DA/Twitter) “Dit is van kardinale belang dat ons uitpluis wat werklik op 9 Februarie 2020 by Phala Phala gebeur het, en dit alles saamvoeg om te verseker dat president Ramaphosa, soos enige ander Suid-Afrikaner, nie bo die reg verhewe is nie en volle aanspreeklikheid aanvaar. “Die veelvlakkige aard van die diefstal en die daaropvolgende toesmeer daarvan gee ook geloofwaardigheid aan die DA se beroep vir ŉ ad hoc-komitee in die Nasionale Vergadering om die saak volledig uit te pak en te ondersoek.” Steenhuisen meen Ramaphosa het tot op hede die howe “misbruik” om die verdoemende artikel 89-verslag om te keer, en om enige en alle meganismes vir parlementêre aanspreeklikheid te ontduik. “Dit is in die belang van alle Suid-Afrikaners om vas te stel hoe die Phala Phala-sage inmekaar steek. Dit is deurslaggewend vir demokratiese en parlementêre aanspreeklikheid, veral in die nasleep van die Zuma-presidentskap wat ŉ bespotting gemaak het van Suid-Afrika se instellings en die oppergesag van die reg.”